TSR ตั้ง “ดา ฮง เฮง เอ็นเตอร์ไพรส์” เป็นตัวแทนจำหน่ายในกัมพูชา หวังโกยรายได้ทะลัก!
TSR ตั้ง “ดา ฮง เฮง เอ็นเตอร์ไพรส์” เป็นตัวแทนจำหน่ายเครื่องกรองน้ำ SAFE ในกัมพูชา หนุนรายได้เติบโตอย่างแข็งแกร่ง
30 ส.ค. 2560

นายเอกรัตน์ แจ้งอยู่ ประธานเจ้าหน้าที่บริหาร บริษัท เธียรสุรัตน์ จำกัด (มหาชน) หรือ TSR ระบุว่า บริษัทฯได้แต่งตั้งให้ บริษัท ดา ฮง เฮง เอ็นเตอร์ไพรส์ จำกัด (Da Houg Heng Enterprise Ltd.) เป็นตัวแทนจำหน่ายสินค้าเครื่องกรองน้ำดื่มภายในครัวเรือน ภายใต้แบรนด์ SAFE (เซฟ) ในประเทศกัมพูชา
โดยบริษัทฯ เล็งเห็นศักยภาพและกำลังซื้อของผู้บริโภคในประเทศกัมพูชาโดยเมื่อวันที่ 12 สิงหาคมที่ผ่านมา ได้วางขายสินค้าเครื่องกรองน้ำเซฟ 4 รุ่น ได้แก่ รุ่น UV Alkaline รุ่น UF Alkaline  รุ่น i-Life และตู้กดน้ำร้อน น้ำเย็น พร้อมระบบการกรองของ SAFE ซึ่งสินค้าทั้งหมดมีความเหมาะสมกับสภาพน้ำ และจะตอบสนองความต้องการของผู้บริโภคในประเทศกัมพูชาได้เป็นอย่างดี โดยเบื้องต้นกลุ่มลูกค้าเป้าหมายอยู่ในกรุงพนมเปญ ก่อนขยายไปยังเมืองอื่นต่อไปในอนาคต
ทั้งนี้ ดา ฮง เฮง ก่อตั้งและดำเนินธุรกิจมานานกว่า 25 ปี เป็นตัวแทนจำหน่ายสินค้าในกัมพูชา โดยสินค้าหลัก จะเป็นการนำเข้าจากประเทศไทยไปจำหน่าย เป็นสินค้าอุปโภคบริโภค ยกตัวอย่างเช่น บะหมี่กึ่งสำเร็จรูป และน้ำมันเครื่อง เป็นต้น
สำหรับ การเข้าไปขยายตลาดเครื่องกรองน้ำในกัมพูชาครั้งนี้ ถือเป็นการสอดรับกับแผนขยายตลาดไปยังกลุ่มประเทศ CLMV เพื่อเพิ่มแหล่งที่มาของรายได้ และกระจายความเสี่ยงในการดำเนินธุรกิจ
โดยเมื่อเดือนมีนาคม 2560  บริษัทฯ ได้ทำพิธีเปิดบริษัท ทีเอสอาร์ ลาว จำกัด (TSR Lao) ที่นครเวียงจันทน์ ซึ่งเป็นบริษัทร่วมทุนระหว่าง TSR กับกลุ่มบริษัท JB ซึ่งทำธุรกิจเทรดดิ้ง และ  ธุรกิจลีสซิ่ง ในสาธารณรัฐประชาธิปไตยประชาชนลาว (สปป.ลาว) มาเป็นเวลายาวนานเกือบ 20 ปี เบื้องต้นมีการวางขายเครื่องกรองน้ำเซฟ รุ่น ROMA Plus และ UV Alkaline เพื่อเจาะกลุ่มลูกค้าไฮเอนด์ และรุ่น Alkaline Plus/Super Alkali/Alkaline Deluxe  สำหรับลูกค้าที่มีรายได้ระดับปานกลาง รวมถึงจำหน่ายสินค้าประเภท Accessories เช่น เหยือกกรองน้ำ รุ่น Ecomize อุปกรณ์เสริมต่างๆ เครื่องกรองดักจับตะกอนหยาบ Big White เป็นต้น
ทั้งนี้คาดหวังว่าการเข้าไปทำตลาดในกัมพูชา โดยการแต่งตั้ง ดา ฮง เฮง เอ็นเตอร์ไพรส์ เป็นตัวแทนจัดจำหน่ายในรูปแบบการขายตรง ซึ่งถือเป็นจุดขายที่สำคัญและประสบความสำเร็จเช่น TSR  โดยมั่นใจว่าจะได้รับการตอบรับอย่างอบอุ่นจากผู้บริโภค  ถือได้ว่าเป็นอีกทางเลือกหนึ่งให้กับคนในกัมพูชา ซึ่งปัจจุบัน ประชากรส่วนใหญ่ยังบริโภคน้ำในรูปแบบของน้ำขวด ทำให้เห็นว่าแนวโน้มในอนาคตตลาดยังสามารถเติบโตได้อีกมาก ภายใต้จุดขายของ SAFE ที่มีประสบการณ์ในการผลิตและจัดจำหน่าย เครื่องกรองน้ำมากว่า 40 ปี และเป็นผู้นำในการผลิตและจำหน่ายเครื่องกรองน้ำที่สามารถผลิตน้ำอัลคาไลน์ (น้ำด่าง) พร้อมคุณภาพความสะอาดและอัดแน่นด้วยแร่ธาตุได้ และที่สำคัญมีการให้บริการทั้งก่อนและหลังการขาย แบบจัดเต็มให้กับผู้บริโภคชาวกัมพูชาที่ต้องการเครื่องกรองน้ำที่มีคุณภาพ มาตรฐาน ในระดับราคาที่จับต้องได้ ซึ่งมั่นใจว่าการขยายตลาดไปยัง  กลุ่มประเทศ CLMV จะช่วยผลักดันรายได้เติบโตอย่างแข็งแกร่ง สร้างผลตอบแทนที่ดีให้กับผู้ถือหุ้น